钦定古今图书集成/方舆汇编/边裔典/第052卷 > 后汉
## 钦定古今图书集成/方舆汇编/边裔典/第052卷 > 后汉

### 章帝章和元年月氏国遣使献扶拔师子

按《后汉书章帝本纪》云云。按《西域传》，“大月氏国居
蓝氏城，西接安息，四十九日行，东去长史所居六千
五百三十七里，去洛阳万六千三百七十里。户十万，
口四十万，胜兵十馀万人。初，月氏为匈奴所灭，遂迁
于大夏，分其国为休密、双靡、贵霜、肹顿、都密，凡五部。
翕侯。后百馀岁，贵霜翕侯丘就郤攻灭四翕侯，自立
为”王，国号贵霜，侵安息，取高附地，又灭濮达、罽宾，悉
有其国。丘就郤年八十馀死，子阎《膏珍》代为王，复灭
天竺，置将一人监领之。月氏自此之后，最为富盛，诸
国称之，皆曰“贵霜王。”汉本其故号，言“大月氏”云。

### 和帝永元二年夏五月月氏国遣兵攻西域长史班超超击降之

按《后汉书和帝本纪》云云。按《班超传》，肃宗建初八
年，拜超为将兵长史，假鼓吹幢麾。初，月氏尝助汉击
车师有功，是岁贡奉珍宝、符拔、狮子，因求汉公主，超
拒还其使，由是怨恨。永元二年，月氏遣其副王谢将
兵七万攻超，超众少，皆大恐，超譬军士曰：“月氏兵虽
多，然数千里逾葱岭来，非有运输，何足忧邪？但当收
谷坚守，彼饥穷自降，不过数十日决矣。”谢遂前攻超，
不下，又钞掠无所得。超度其粮将尽，必从龟兹求救，
乃遣兵数百于东界要之。谢果遣骑赍金银珠玉以
赂龟兹。超伏兵遮击，尽杀之，持其使首以示谢。谢大
惊，即遣使请罪，愿得生归，超纵遣之。月氏由是大震，
岁奉贡献。

### 灵帝中平元年冬十一月湟中月氏义从胡北宫伯玉等与先零羌叛

按《后汉书。灵帝本纪》：“中平元年冬十一月，湟中义从
胡北宫伯玉与先零羌叛，以金城人边章、韩遂为军
帅，攻杀护羌校尉伶，征金城太守陈懿。”按《西羌传》，
“湟中月氏胡，其先大月氏之别也，旧在张掖酒泉地。
月氏王为匈奴冒顿所杀，馀种分散，西逾葱岭，其羸
弱者南入山阻，依诸羌居止，遂与共婚姻。及骠骑将
军”霍去病破匈奴，取西河地，开湟中，于是月氏来降，
与汉人错居。虽依附县官，而首施两端。其从汉兵战
斗，随势强弱。被服、饮食、言语略与羌同，亦以父名母
姓为种。其大种有七，胜兵合九千馀人，分在湟中及
令居。又数百户在张掖，号曰“义从胡。”中平元年，与北
宫伯玉等反，杀护羌校尉伶征、金城太守陈懿，遂寇
乱陇右焉。